Worcester F 80 Distinctiones

257 Venire Aduentus Christi

Venire.[[1]](#footnote-1) Aduentus Christi triplex est, preteritus, presens, et futurus. In primo venit ad hominem in mundum sicut legatus a latere pape missus cum plenitudine potestatis. Vbi primo, tamquam in arduo casu, dispensauit vt, scilicet, supra omnem decretum, foret virgo mater pueri, feminea mater, Dei filia, mater Patris, Psal. [64:10]: *Visitasti terram,* id est, virginem stabilem et humilem, et inebriasti eam per virtutum plenitudinem, et multiplicasti locupletare eam per mirabilem fecundationem.

¶ Secundo, predicauit, Luc. 1[:78-79]: *Visitavit nos, oriens ex alto*, sequitur, *Illuminare his qui in tenebris*, etc. Nesciuit enim homo[[2]](#footnote-2) ostium paradisi inuenire tanquam cecus. Sed quilibet illuc tendens cadebat in foueam inferni.

¶ Tercio, discordias magnas pacificauit que, scilicet, fuerant inter Deum et hominem, angelum et hominem, hominem et hominem.

¶ Nec erat quisquam alius qui has simultates posset sedare. Non enim volebat se Deus ponere super hominem purum in causa quam habebat contra hominem. Nec audebat homo se ponere super Deum purum qui habebat causam contra eum. Quid tunc missus est mediator Dei et hominum, homo Christus Jesus Deus verus, Psal. [11:6]: *Dicit Dominus*, Pater, *Ponam in salutari.* Sed homo dixit, Et ego, *Fiducialiter agam in eo*. Bonus plane mediator qui pocius voluit mori in pena quam non pacificaret inter partes, [1] Tim. 2[:5]: *Unus* est *mediator Dei et hominum homo Christus, qui dedit redemptionem*. [2] Cor. 5[:15]: *Pro omnibus mortuus est*. Ideo regabat, Psal. [105:4]: *Visita nos in salutari tuo,* ut scilicet, pacificet per passionem. Quarto, absolucioners et indulgencias dedit.. Nam genus humanum fuerat excommunicatum et a communione ecclesie triumphantis eiectum, Luc. 1[:68]: *Benedictus Dominus Deus Israel, quia visitavit*. Psal. [8:5]: *Quid est homo, quod memor es ejus*? Magnum signum amoris et donum indulgencie. Si vir descendat ad lupanar rogando vxorem suam ibidem adulterantem vt redeat. Et si redeat omnia uult condonare. Sic fecit Christus in sua incarnationes et in passio-

/fol. 314rb/

ne.

¶ In secundo adventu venit Christus mundum ad hominem spiritualiter sicut magister ad discipulum ne erret et si errauerit ut corigat, videlicet, defectus suos ostendendo et medicinales tribulationes immittendo, Psal. [88:31]: *Si autem dereliquerint filii* eius *legem meam*. Secundo, sicut amicus ad amicum tribulatum ne disperet consolaciones infundendo, Exod. 3[:16-17]: *Visitans visitavi* uos, per consolationem, *et vidi,* oculo compassionis, *omnia*, scilicet, aduersa que accideruit vobis, *Et dixi ut educam vos*.

¶ Tercio, sicut paterfamilias ad operarium vt ad contimandum bonum stimulet, Gen. 21[:1]: *Visitauit Dominus Saram* et peperit Ysaac. Job 10[:12]: *Visitatio tua custodivit spiritum meum*.

¶ De tercio aduentu ad iudicium scribitur, Mal. 3[:2]: *Ipse* venit *quasi ignis conflans*, id est, metallum emundans et scorium purgans, *et quasi herba fullonum,* id est, carduus qui sua corrosione tollit quod superfluum est in panno. Et potest ex hoc dici quod veniet tunc latenter seu repente in documentum preparationis nostre et vigilancie, [1] Thess. 5[:2]: *Dies Domini, sicut fur ita in nocte, veniet,* etc.Vbi Apostolus notificat iudicium futurum ad multa. Primo, quo ad manifestacionem culpe cum dicitur *dies*. Non enim *dies* dicitur ibi propter qualitatem temporis, sed propter claritatem manifestacionis, sicut vocat Apostolus, Rom. 2[:5]: Diem *iudicii* diem *reuelationis* propter detencionem peccatorum hic non ostensorum. Secundo, notificatur quo ad districtionem sententie cum dicit *Domini*, hic est dies hominis pro libitu, sed tunc erit dies Domini in veritate iudicantis que satis districta erit, Ysai. 13[:9]: *Ecce dies Domini veniet, crudelis*. Et hoc quia nulli parcet, Prou. 6[:34]: *Zelus et furor viri*, etc.

¶ Tercio, quo ad occultationem hore ibi *sicut fur*, Apo. 3[:3]: *Si non vigilaueris, veniam ad te* sicut *fur*. Ideo sit quilibet vigil, [2] Pet. 3[:10]: *Adveniet dies Domini*, etc.

¶ Item, quia homo per peccatum incurrit corporis aggrauacionem, mentis desolacionem, virtutis debilitacionem, ideo venit Christus in carnem tanquam medicus in carnem ut alleuietur aggrauatus, in mentem ut consoletur desolatus, in panem ut roboretur debilitatus. Item, quia per

/fol. 314va/

peccatum homo incurrit carnis languorem, mentis merorem, virtutis torporem. Item venit Christus in carnem ut caro curetur, in mentem ut mens hillaretur, in panem ut virtus roboretur.

¶ Item quia genus humanum erat multipliciter desolatum venit Christus tanquam mediator congruenatissimus pacem, reformando tanquam bellator potentissimus hostem, prosternendo sufficiens hominem redimendo.

¶ De primo, ad Eph. 2[:17]: *Veniens evangelizavit pacem vobis, qui longe, et iis, qui prope*.

¶ De secundo, [1] Reg. 17[:45]: *Tu venis ad me* in *gladio, et hasta, et ego venio ad te[[3]](#footnote-3) in nomine Domini*.

¶ De tercio, Matt. 20[:28]: *Filius hominis non venit ministrari, sed ministrare, et dare animam suam redemptionem pro multis*.

1. Venire ] Lambeth begins this chapter: Aduentus Christi triplex… with the “A” capitalized. [↑](#footnote-ref-1)
2. homo ] *add*. homo F 80. [↑](#footnote-ref-2)
3. te ] Lambeth, F 128 *om*. F 80. [↑](#footnote-ref-3)